11.04.2007 05:35   Lähipäevil otsustab linnavalitsus, millised kümme kooli järgmisena erafirmadele antakse ning mille eest linn renti maksma hakkab, kirjutas Eesti Päevaleht.    Abilinnapea Kaia Jäppineni kinnitusel jääb skeem suures osas samasuguseks nagu eelmisel sügiselgi rendile antud koolide puhul: erafirma renoveerib koolimaja ning linn jääb seejärel kooli 30 aastaks rentima.    Kui mullu Sõõrumaale ja Kruudale antud koolide eest maksab linn 155 kuni 162 krooni ruutmeetri eest kuus, siis nüüd tuleb arvestada veelgi kõrgema hinnaga. "Peab arvestama,  et aasta on möödunud eelmisest korrast ja ehitushinnad tõusnud. Hind võiks ikka alla 200 krooni jääda," ütles Jäppinen.    Küsimusele, miks linn taas koolid erasektorile annab, selle asemel, et neid oma rahade eest või koostöös Riigi Kinnisvara aktsiaseltsiga renoveerida, vastas Jäppinen, et kümne kooli renoveerimine on selleks lihtsalt liiga kallis.